Tân Eglwys Abu Sefein

Ar 14 Awst 2022, achoswyd tân gan ddiffyg trydanol yn Eglwys Goptaidd y Merthyr Abu Sefein, Giza, ar gyrion Cairo, yr Aifft. Bu farw 41 o bobl—gan gynnwys 18 o blant ac un o offeiriaid yr eglwys—ac anafwyd o leiaf 55 arall. Bu farw'r mwyafrif o bobl o ganlyniad i anadlu mwg.

Cychwynnodd y tân yn ystod gwasanaeth yr offeren ar fore'r Sul, tua 9 o'r gloch. Roedd tua 5,000 o Goptiaid wedi ymgynnull i glywed y gwasanaeth. Yn ôl Gweinyddiaeth Gartref yr Aifft, tarddiad y gwreichion a achosodd y tân oedd nam trydanol mewn peiriant tymheru ar lawr cyntaf yr eglwys. Anugrah Kumar, "Fire at Coptic Church in Cairo kills at least 41, including priest and children", The Christian Post (15 Awst 2022). Datganodd offeiriad o eglwys gyfagos taw gorlwyth ar generadur yr eglwys, wedi toriad trydan, a wnaeth achosi'r cylched pwt. Yn ôl llygad-dystion, bu rhai pobl yn neidio allan o'r ffenestri ar loriau uchaf yr adeilad er mwyn dianc. "41 killed in Egypt church fire, including many children", Al-Jazeera (14 Awst 2022).

Cyhuddwyd y gwasanaethau brys gan bobl leol o fod yn rhy hwyr i ymateb i'r argyfwng. Ar nos y Sul, cafwyd angladdau mewn dwy eglwys arall yn Giza, ac ymgynulliodd cannoedd o bobl er cof am y meirw. "Egyptians mourn 41 killed in Cairo Coptic church fire", Al Jazeera (15 Awst 2022). Mynegwyd cydymdeimladau â'r gymuned Goptaidd gan Abdel Fattah el-Sisi, Arlywydd yr Aifft; Ahmed el-Tayeb, Uchel Imam al-Azhar; ac António Guterres, Ysgrifennydd Cyffredinol y Cenhedloedd Unedig. Cyhoeddodd y llywodraeth byddai teuluoedd y meirw yn derbyn iawndal o 100,000 o bunnoedd Eifftaidd.

 Cyfeiriadau 

Categori:2022 yn yr Aifft
Categori:Hanes y Coptiaid
Categori:Tanau yn yr Aifft
Categori:Trychinebau 2022
Categori:Trychinebau yn yr Aifft